b"\n_START_ARTICLE_\nMines de Pimorent\n_START_SECTION_\nGeologia\n_START_PARAGRAPH_\nDes del punt de vista geol\xc3\xb2gic, les Mines de Pimorent estan situades dins els materials cambroordovicians que formen una estreta franja entre el bat\xc3\xb2lit granodioritic de Montllu\xc3\xads - Andorra, al sud, i els gneis del Semidom de l\xe2\x80\x99Ospitalet al nord, en el sector que actualment s'anomena Apilaments Antiformes de la Zona Axial. (Guimer\xc3\xa0 et al. 1992). Nom\xc3\xa9s a Pimorent i a Andorra, per\xc3\xb2, aquestes acumulacions van ser prou importants per a ser explotades. En el cas de Pimorent, s'associa a mineralitzacions relacionades amb un skarn, \xc3\xa9s a dir, una zona on es concentra una s\xc3\xa8rie de mineralitzacions met\xc3\xa0l\xc2\xb7liques, sobretot de minerals de ferro i coure, situada en el contacte entre una intrusi\xc3\xb3 magm\xc3\xa0tica i roques metam\xc3\xb2rfiques o sediment\xc3\xa0ries, generalment de car\xc3\xa0cter carbonatat, on els fluids silicatats hidrotermals, procedents de la intrusi\xc3\xb3, reaccionen amb l\xe2\x80\x99encaixament calcari i, al mateix temps, el refredament sobtat d\xe2\x80\x99aquests fluids provoca la precipitaci\xc3\xb3 dels elements dissolts i la formaci\xc3\xb3 d\xe2\x80\x99aquestes mineralitzacions._NEWLINE_A les Mines de Pimorent, el principal mineral que s'explotava era la magnetita, un \xc3\xb2xid de ferro el nom del qual prov\xc3\xa9 del llat\xc3\xad magnes (imant). El seu magnetisme natural es pot apreciar quan s'apropa el mineral a les llimadures de ferro. A m\xc3\xa9s de la magnetita, tamb\xc3\xa9 s'hi va explotar un mineral molt semblant anomenat magehimita. Altres minerals que s'hi poden trobar s\xc3\xb3n la siderita (en els trams carbonatats), la goethita, normalment limonititzada, l\xe2\x80\x99hematites, l\xe2\x80\x99actinolita, la tremolita i els granats.\n_START_SECTION_\nHist\xc3\xb2ria\n_START_PARAGRAPH_\nHi ha not\xc3\xadcies de l'activitat d'aquestes mines a l'Edat Mitjana, quan eren explotades a nivell superficial, per\xc3\xb2 la m\xc3\xa0xima esplendor va ser al llarg dels segles XVII i XVIII, quan es va introduir el m\xc3\xa8tode sider\xc3\xbargic anomenat farga catalana, mitjan\xc3\xa7ant el qual el mineral que se n'extreia (magnetita, oligist, hematites\xe2\x80\xa6) era tractat amb un enginy\xc3\xb3s sistema d\xe2\x80\x99insuflar aire al forn a trav\xc3\xa9s d\xe2\x80\x99una trompa, adjacent a un dip\xc3\xb2sit o canal d'aigua, de manera que el corrent d'aigua creat es barrejava amb l'aire que entrava a trav\xc3\xa9s d'un espirall. Aix\xc3\xad, el corrent d'aire que entrava al forn era m\xc3\xa9s potent i regular que el que es produ\xc3\xafa amb una simple manxa, cosa que va repercutir en una millora substancial de la qualitat del ferro obtingut i, conseq\xc3\xbcentment, els productes elaborats (eines, reixes, claus, panys\xe2\x80\xa6), aix\xc3\xad com les armes (dagues, mosquets, pistoles, pedrenyals\xe2\x80\xa6) van tenir molta demanda, tant a la pen\xc3\xadnsula com en nombrosos pa\xc3\xafsos d'Am\xc3\xa8rica i Europa. Aix\xc3\xb2 es va traduir en un pr\xc3\xb2sper comer\xc3\xa7 per a molts pobles del Pirineu._NEWLINE_A principis del segle XX va comen\xc3\xa7ar l'explotaci\xc3\xb3 moderna del jaciment. Amb l'obertura de diverses galeries, de les quals encara es conserven vestigis. Darrerament, per\xc3\xb2, l'explotaci\xc3\xb3 es feia a cel obert, per la qual cosa han quedat una s\xc3\xa8rie d'escombreres esglaonades sobre el vessant nord de la muntanya. Les mines es van abandonar a principis dels anys seixanta del passat segle, despr\xc3\xa9s d'haver-se'n extret 1,3 tones de mineral.\n_START_SECTION_\nLes instal\xc2\xb7lacions\n_START_PARAGRAPH_\nLa primera instal\xc2\xb7laci\xc3\xb3 que hom pot veure \xc3\xa9s l'estaci\xc3\xb3 superior d'un telef\xc3\xa8ric constru\xc3\xaft m\xc3\xa9s tard que el conjunt d'edificacions existents, amb una factura m\xc3\xa9s moderna. Encara s'hi poden veure les pilones de ciment on recolzava l'estructura del telef\xc3\xa8ric. L'estaci\xc3\xb3 inferior, situada ran de la carretera C-22 en el revolt tancat on supera el Rec del Baladrar, va ser enderrocada per a construir-hi un aparcament._NEWLINE_El poblat miner constava de dos edificis, ara abandonats i parcialment en ru\xc3\xafnes, adaptats al rigor\xc3\xb3s clima hivernal, connectats entre ells per una galeria tancada que permetia passar d\xe2\x80\x99un edifici a l'altre sense haver de sortir a l'exterior. A l'interior d\xe2\x80\x99aquesta galeria hi havia l'entrada d\xe2\x80\x99una mina amb l'acc\xc3\xa9s derru\xc3\xaft.\n_START_SECTION_\nExcursionisme\n_START_PARAGRAPH_\nTot i l'abandonament del lloc des de fa una cinquantena d'anys, l'inter\xc3\xa8s del lloc, en el vessant nord del Pic de la Mina, fa que les Mines de Pimorent continu\xc3\xafn essent visitades per nombroses persones, principalment per practicants de l'excursionisme a peu o amb raquetes de neu."